Colette L. Brix (DF), 2010-01-12:
Dette lovforslag, som vi behandler i dag, har vi arbejdet med lige siden efter efterårsferien i oktober 2009 i forhandlingerne om udmøntningen af globaliseringsmidlerne for 2010-2012.
Vi har været med i hele forløbet, så vi har kunnet se de første spæde skridt, der blev taget til udmøntningen af de godt 1,6 mia. kr. til aktiviteter inden for innovation og iværksætteri.
Forslaget om en fond kom først lidt inde i forløbet af forhandlingerne, og her blev nogle af forslagene, der havde været fremme i forhandlingerne, samlet under én hat.
Det kan sådan lidt sammenlignes med, at når man rydder op hjemme i dagligstuen, flytter lidt rundt på møblerne og smider gamle og uinteressante nipsgenstande ud, får man sig en ny indretning af stuen.
I erhvervspolitikken opretter man fonde med bestyrelser og sekretariater, der udarbejder notater og rapporter fra politiske forhandlinger og tankespind fra ministerierne.
Det hele ser så lidt pænere og lidt mere uafhængigt ud.
For os var det vigtigste imidlertid indholdet, og her har vi sat gode fingeraftryk, og vi er absolut tilfredse med indholdet.
Det er jo en balance, hvor man får noget, og så accepterer man noget andet.
Vi er også glade for, at forligspartierne får indflydelse på fordelingen af midlerne, idet det i aftalen bag lovforslaget er slået fast, at forligspartierne bag aftalen drøfter handlingsplanen og fordelingen af midlerne på de enkelte områder.
Jeg vil i den anledning gerne takke økonomi- og erhvervsministeren og finansministeren for nogle gode og konstruktive forhandlingsforløb under forhandlingerne om udmøntningen af globaliseringspuljen for 2010-2012.
Der har været mange papirer at holde styr på, og der kom nye notater ind i forhandlingerne, ofte få timer før selve forhandlingerne.
Nu er det så dejligt at være ved vejs ende, så vi i dag kan behandle lovforslaget om en fond til grøn omstilling og erhvervsmæssig fornyelse.
Det burde også være muligt, i lyset af at vi har vendt forslagene tidligere.
For det første ønsker vi ikke, at de 50 mio. kr., der blev afsat i erhvervspakken fra september 2009 til markedsudvikling af offentlige velfærdsløsninger, som skal styrke det offentlig-private samarbejde og eksport af velfærdsløsninger, skal med i fonden.
Der er i lovforslaget lagt op til, at det kan ske, men vi ser hellere, at de mere målrettet bruges til konkrete initiativer, til at skabe grundlag for nye virksomheder, samt til samarbejde mellem offentlige myndigheder og private virksomheder, der kan resultere i nye og bedre offentlige serviceydelser.
Jeg er sikker på, at vi kan finde frem til initiativer, hvor private virksomheder og offentlige myndigheder sammen leverer bedre og mere effektive serviceydelser til borgerne.
Det gælder bl.a. inden for ældreplejen, sundhed og omsorg.
F.eks. er det oplagt at styrke fælles selskaber, hvor offentlige myndigheder og private virksomheder går sammen i et selskab for at levere serviceydelser.
Jeg vil også lige bemærke, at det var regeringen, Dansk Folkeparti og Liberal Alliance, der stod bag erhvervspakken.
For det andet er det vigtigt, at vi målrettet støtter omstillingen i hårdt ramte områder.
Under forhandlingerne fik vi tilsagn om, at der skulle kunne ydes støtte til miljø- og klimamæssige forbedringer på det maritime område.
Det bør også gælde miljømæssig skibsrenovering og støtte til virksomheder, som flytter ind på Lindø og andre steder, hvor der kan lokaliseres grøn vækst.
Vores tidligere statsminister Poul Nyrup Rasmussen har sat sig i spidsen for dette arbejde ved at være formand for Lindø Offshore Center.
Så jeg håber også, at der fra andre sider i salen er opbakning til dette.
Og med disse kommentarer kan jeg meddele, at Dansk Folkeparti støtter forslaget.